淀山三姑新錫廟額曰會靈仍爲作記
作者：釋居簡
朝代：宋

paragraphs: 有德難藏用，惟功易及民。
封嘉從巨宋，寵賁逮先秦。
鼎足分靈躅，波心據要津。
水連天共遠，湖與泖爲隣。
盛事千年閟，幽光一日伸。
典刑開祀事，季孟舊彝倫。
天上絲綸美，山中雨露新。
嫩凉生暑晝，老火變陽春。
肸蠁先群望，豐凶在一身。
不知閑草木，何事亦精神。